KIRJALLINEN KYSYMYS P-0245/03 esittäjä(t): Mario Borghezio (NI) komissiolle. Ranskaan tuotavan trappistioluen verotus ja pienpanimoiden oluenvalmistuksen suojelu.



Virallinen lehti nro 222 E , 18/09/2003 s. 0172 - 0173



KIRJALLINEN KYSYMYS P-0245/03 esittäjä(t): Mario Borghezio (NI) komissiolle (28. tammikuuta 2003) Aihe: Ranskaan tuotavan trappistioluen verotus ja pienpanimoiden oluenvalmistuksen suojelu Ranskassa on äskettäin tehty lakiesitys, joka koskee alkoholipitoisuudeltaan yli 8,5-prosenttisten oluiden erityisverotusta. Määräys koskisi ainoastaan tuontioluita ja erityisesti trappistioluita, jotka valmistetaan perinteisten menetelmien mukaisesti naapurimaassa Belgiassa. On syytä korostaa, että kyseinen toimi vaikuttaa selvästi EY:n perustamissopimuksen 90 artiklan vastaiselta, sillä kyseisessä artiklassa määrätään, että jäsenvaltiot eivät määrää muiden jäsenvaltioiden tuotteille minkäänlaisia korkeampia välittömiä tai välillisiä sisäisiä maksuja, kuin ne välittömästi tai välillisesti määräävät samanlaisille kotimaisille tuotteille. Jäsenvaltiot eivät liioin määrää muiden jäsenvaltioiden tuotteille sellaisia sisäisiä maksuja, joilla välillisesti suojellaan muuta tuotantoa. Katsooko komissio, että sen olisi kiireesti puututtava Ranskan viranomaisten toimiin, jotta tämä vakavasti Euroopan sisämarkkinoiden ja vapaan kilpailun periaatteita rikkova lakiesitys peruutetaan? Aikooko komissio laatia ohjelman, jonka avulla tuettaisiin yleisesti pienpanimoita, jotka valmistavat olutta perinteisten menetelmien mukaisesti? Tällaisia oluita ovat muun muassa trappistimunkkien valmistamat oluet, jotka edellyttävät arvokasta osaamista ja symboloivat vanhaa eurooppalaista elämäntaitoa (savoir-vivre). Frits Bolkesteinin komission puolesta antama vastaus (20. maaliskuuta 2003) 1. Sen jälkeen kun Ranska antoi erityisveron asettamista alkoholipitoisuudeltaan yli 8,5-prosenttisille oluille koskevan säännöksen, komissio on saanut useita valituksia eri jäsenvaltioihin sijoittautuneilta panimoilta, jotka pitävät tällaisia olutlaatuja kaupan Ranskassa. Ranskan viranomaisille lähetettiin valitusten johdosta 27. joulukuuta 2002 päivätty kirje, jossa pyydetään kiinnittämään huomiota veron vaikutuksiin muista jäsenvaltioista peräisin olevan, alkoholipitoisuudeltaan yli 8,5-prosenttisen oluen kaupan pitämiseen Ranskassa. Ranska ei ole vielä virallisesti vastannut kirjeeseen. Vaikuttaa kuitenkin siltä, että se on päättänyt lykätä edellä mainitun verotoimenpiteen täytäntöönpanoa. Komissio jatkaa vastausta odoteltaessa kyseisen Ranskan oikeuden säännöksen tarkastelemista EY:n perustamissopimuksen ja johdetun oikeuden valossa. Jos tarkastelussa päädytään johtopäätökseen, jonka mukaan yhteisön lainsäädäntöä on rikottu, eikä tyydyttävää ratkaisua saada aikaan, komissio aloittaa EY:n perustamissopimuksen 226 artiklan mukaisen rikkomisesta johtuvan menettelyn Ranskaa vastaan. 2. Komissio katsoo, ettei sen tehtäviin kuulu perinteistä oluenvalmistusta koskevan yleisen tukiohjelman laatiminen. Perinteisten vahvojen oluiden valmistajat eivät sitä paitsi ole koskaan pyytäneet komissiolta tällaisen ohjelman laatimista. Komissio pyytää lisäksi parlamentin jäsentä kiinnittämään huomiota alkoholin ja alkoholijuomien valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/83/ETY(1) 4 artiklaan, jonka mukaan jäsenvaltiot voivat soveltaa pienten riippumattomien panimoiden valmistamaan olueen alennettuja valmisteverojen määriä. Perinteisten vahvojen oluiden valmistajat ovat usein pieniä panimoita, jotka voivat siis saada kyseisiä veronalennuksia, jos jäsenvaltio, johon ne ovat sijoittautuneet, soveltaa tätä säännöstä (eli seuraavat jäsenvaltiot: Belgia, Tanska, Saksa, Luxemburg, Alankomaat, Itävalta, Portugali, Suomi ja Yhdistynyt kuningaskunta). Mainittakoon vielä, että yhteisö antoi vuonna 1992 säännöt maataloustuotteiden ja elintarvikkeiden erityisluonnetta koskevien todistusten tunnustamisesta ja suojaamisesta yhteisön tasolla. Nämä säännöt sisältyvät maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annettuun neuvoston asetukseen (ETY) N:o 2082/92(2). Oluenvalmistajat, jotka valmistavat olutta perinteisten menetelmien mukaisesti, kuten esimerkiksi parlamentin jäsenen mainitsemat trappistimunkit, voivat anoa oluensa erityisluonnetta koskevan todistuksen tunnustamista yhteisössä. Niiden on näin tehdäkseen käännyttävä maansa viranomaisten puoleen. Erityisluonnetta koskeva todistus voidaan kuitenkin myöntää vain sellaiselle yksittäiselle tuotteelle, joka on asetuksen vaatimusten mukainen, eikä kyseessä voi olla yleinen ohjelma. Todistuksen myöntämisedellytykset tutkitaan tapauskohtaisesti. (1) EYVL L 316, 31.10.1992. (2) EYVL L 208, 24.7.1992.